text: Beatles kommer til Kolding  
  08 september 2010 kl. 10.31
  Museet på Koldinghus vil markere 50-året for dannelsen af alle tiders mest succesfulde musikgruppe, The Beatles. Udstillingen om de fire Liverpool-drenge og den tid de levede i, åbner fredag.
  The Beatles var på én gang produkt af og årsag til store forandringer.
  Nøgleordet er ungdomskultur. 1960'erne bød på et brud med tidligere tiders skarpe generationshierarki. For første gang i historien genererede ungdommen sin helt egen kultur, sine egne idealer og sine egne forbilleder. The Beatles talte direkte til ungdommen - uden om "de voksne" og i ungdommens eget sprog. Og ungdommen svarede igen med at ophøje musikerne til idoler. Det var en alliance, som af mange samtidige blev set som en alvorlig trussel imod den eksisterende samfundsorden.
  